09/02/2011 | Administración LocalMunicipal
Cariño
Aprobacion definitiva do Regulamento da Escola de Música

ANUNCIO O Pleno do Concello de Cariño, en sesión plenaria ordinaria celebrada o vinteseis de novembro de dous mil dez acordou aprobar inicialmente o Regulamento de organización e funcionamento da escola de música “Ronsel” do Concello de Cariño e que se expuxera a información pública polo prazo de trinta días hábiles, e de non producírense reclamacións consideraríase definitivamente aprobada. No B. O. P. n.º 232 do 7 de decembro de 2010 publícase o anuncio de exposición ó público sen que no prazo de trinta días se producira ningunha reclamación. Estando, polo tanto, aprobada definitivamente a Ordenanza citada publícase o seu texto íntegro no “Boletín Oficial da Provincia” en cumprimento do disposto no artigo 49 da Lei 7/1985, do 2 de abril, reguladora das Bases do Réxime Local. Cariño, 31 de xaneiro de 2011. O alcalde Asdo.-José Luis Armada Castro REGULAMENTO DE ORGANIZACIÓN E FUNCIONAMENTO DA ESCOLA MUNICIPAL DE MÚSICA “RONSEL” DO CONCELLO DE CARIÑO CAPÍTULO I. Obxecto, ámbito de aplicación e beneficiarios do servizo Artigo 1. Obxecto. O presente Regulamento ten por obxecto establecer as normas que rexen a organización e funcionamento da Escola Municipal de Música “Ronsel” do Concello de Cariño, así como o procedemento de adxudicación de prazas. Artigo 2. Ámbito de aplicación. Constitúe o ámbito de aplicación do presente Regulamento a Escola Municipal de Música “Ronsel” que se configura como servizo público dirixido á poboación infantil, moza e adulta do Concello de Cariño. Artigo 3. Función. A Escola Municipal de Música “Ronsel” de conformidade coa competencia recoñecida no artigo 86.1 a) da Lei de administración local de Galicia, é un centro adicado á ensinanza musical de afeccionados e amantes da música, posto que, ao abeiro do artigo 48.3 da Lei orgánica 2/2006 de educación, non outorgará títulos con validez académica ou profesional, sen prexuízo da orientación e axuda que proporcione de preparación para as probas de acceso aos estudos conducentes á titulación regrada daquelas persoas que teñan talento ou vocación e desexen ser profesionais. Artigo 4. Obxectivos. Son obxectivos da Escola Municipal de Música “Ronsel” os seguintes: a) Fomentar o coñecemento e apreciación da música, iniciando aos nenos na súa aprendizaxe. b) Desenvolver unha oferta musical diversa. c) Ofrecer un ensino musical orientado tanto a práctica individual como a práctica de conxunto. d) Proporcionar un ensino musical complementario á práctica instrumental. e) Fomentar nos alumnos o interese pola participación en agrupacións vocais ou instrumentais. f) Organizar actuacións públicas de carácter afeccionado. Artigo 5. Réxime do silenzo administrativo.5.1. O prazo xeral para resolver os pedimentos establecidos neste regulamento será de 6 meses, agás que de xeito expreso se estableza un prazo diferente. Artigo 6. Beneficiarios do servizo.6.1. Son usuarios do servizo público que o Concello de Cariño presta na Escola Municipal de Música “Ronsel” as persoas que se atopen na seguinte situación: a) Os nenos e nenas menores de idade matriculados no centro cunha idade mínima de oito anos cumpridos ou a cumprir dentro do ano natural no que se matriculen. b) As persoas que exerzan unha patria potestade, tutela ou teñan en acollida aos usuarios contemplados no parágrafo anterior. Dado que os menores destinatarios do servizo non teñen capacidade legal de obraren, considéranse representantes legais dos mesmos a todos os efectos. c) As persoas adultas matriculadas no centro.6.2. No momento do seu ingreso abriráselles un expediente persoal no que contarán, con carácter confidencial, os datos de filiación, enderezo e teléfono para avisos en casos de urxencias. CAPÍTULO II. Admisión, permanencia e baixa dos alumnos Artigo 7. Solicitude e adxudicación de baixas.7.1. Correspóndelle ao/á concelleiro delegado/a ou á Alcaldía no seu caso a proposta da dirección da Escola, a aprobación do inicio de período de presentación de solicitudes para a matrícula do centro, o que se anunciará coa debida antelación no taboleiros de anuncios de Concello, Escola de Música, Casa da Cultura, centros educativos e web municipal.7.2. As solicitudes para acceder aos servizos que se prestan na Escola Municipal “Ronsel” formalizaranse por escrito a través do modelo oficial que para tal fin se pode recoller nas oficinas municipais da Casa do Concello, dirixido ao/á Sr./a Concelleiro/a delegado/a de cultura, xuntando a documentación sinalada no artigo 10 do presente Regulamento e presentado no Rexisto Xeral do Concello, sen prexuízo de poder utilizar calquera dos medios sinalados no artigo 38.4 da Lei 30/92.7.3. As notificacións aos interesados derivadas dos procedementos descritos no presente capítulo practicaranse exclusivamente a través da publicación de edictos nos taboleiros de anuncios do Concello, Escola de Música, Casa da Cultura e web municipal. Artigo 8. Renovación de prazas.8.1. Os usuarios xa matriculados na Escola Municipal de Música “Ronsel” que desexen renovar as prazas gozarán de reserva de praza e deberán cubrir a folla de reserva de praza no modelo que se aprobe durante o prazo a sinalar oportunamente.8.2. Non poderá renovar praza o alumnado que manteña taxas non pagadas no momento de formalizar a solicitude. Artigo 9. Solicitudes de novo ingreso.9.1. Antes de que se abra o prazo de presentación de solicitudes de novo ingreso o Concello aprobará a relación de prazas que quedan libres en cada un dos niveis e horarios, facéndoo público no taboleiros de anuncios da Escola Municipal de Música “Ronsel”, no Concello e na web municipal.9.2. As solicitudes de novo ingreso faranse no modelo oficial aprobado de acordo co disposto neste regulamento, que se facilitará nas oficinas do Concello (sección cultura), xuntando a documentación que sinala o artigo 10. Artigo 10. Documentación xustificativa. a) Se o/a solicitante é unha persoa adulta, fotocopia do DNI ou pasaporte. b) Se o/a solicitante é menor de idade: 1. Fotocopia do libro de familia onde apareza o/a alumno/a para o que se solicita o ingreso.2. Fotocopia do documento nacional de identidade (DNI) ou pasaporte das persoas que exerzan a patria potestade ou titoría.3. No caso de separación, divorcio ou nulidade matrimonial, acreditación de dita circunstancia, con expresión do réxime de exercicio da patria potestade do menor.4. No caso de tutela, o certificado do Rexistro Civil no que consiste o nomeamento do titor ou sentencia xudicial. Artigo 11. Baremo de admisión. A admisión farase por rigorosa orde de entrada das solicitudes das persoas aspirantes. Artigo 12. Relación provisional de admitidos e excluídos no proceso de baremación.12.1. Unha vez rematado o prazo de presentación de solicitudes de novo ingreso o/a concelleiro/a delegado de cultura ou á Alcaldía, examinadas as solicitudes e a documentación achegada, aprobada a relación provisional de admitidos e excluídos no proceso de baremación, na que se enumerarán os admitidos e, no seu caso, os excluídos, especificando os motivos da exclusión.12.2. A publicación da relación provisional implicará o requirimento aos afectados para que corrixan os erros observados e presenten os documentos necesarios no prazo máximo de dez días hábiles, podendo presentar as alegacións que consideren oportunas. Cando o último día do prazo concedido coincida con sábado ou festivo, rematará o prazo primeiro día hábil seguinte.12.3. Respecto á documentación referida no artigo 10, na notificación advertiráselles de que, se non atendesen o requirimento dentro do prazo indicado, teranse por desistidos da súa petición, logo da resolución en tal sentido, que se incorporará na aprobación da listaxe definitiva. Artigo 13. Relación definitiva de admitidos e non admitidos e listaxe de espera común.13.1. A Concellería de Cultura examinará as reclamacións e documentación achegada polos interesados e aprobará a relación definitiva de admitidos e non admitidos. Artigo 14. Matrícula.14.1. Os usuarios admitidos deberán achegar no prazo de matrícula a fixar polo Concello a documentación complementaria seguinte: a) Unha fotografía tamaño carné. b) Comprobante do pagamento de taxas.14.2. No caso de que non se presente a devandita documentación, a Concellería de Cultura acordará a súa baixa. Artigo 15. Causas de baixa.15.1. Causarase baixa na Escola Municipal de Música “Ronsel” por algunha das causas seguintes: a) Por solicitude dos usuarios ou os seus representantes, que se presentará segundo o modelo aprobado. b) Por incopatibilidade ou inadaptación do usuario para permanecer no centro. c) Falta de asistencia á metade de clases lectivas nun trimestre sen previo aviso ou causa xustificada. d) Non superación dos obxectivos de nivel ou curso. e) O non pago inxustificado dunha cota total ou parcialmente. f) Cando non se entregue a documentación ou clasificación de datos nos prazos establecidos para os efectos, previo requirimento expreso pola entidade municipal. g) Comisión de faltas sancionadoras como infraccións moi graves. CAPÍTULO III. Organización das ensinanzas Artigo 16. Oferta didáctica e ciclos formativos. Plan educativo xeral (PEX) NIVEL I Primeiro ciclo: iniciación. – Asignaturas troncais: música e movemento. – Tempos lectivos: dúas clases de 45 min. semanais. – Número de alumnos máximo: 15 alumnos. Cursos 1.º e 2.º Segundo ciclo: formación básica. – Asignaturas troncais: música e movemento. – Asignaturas obrigatorias: pre-conxunto coral. – Tempos lectivos: unha hora semanal. – Número de alumnos máximo: música e movemento (15 alumnos). Pre-conxunto coral (30 alumnos). Os restantes cursos e niveis iranse incorporando paulatinamente ao presente Regulamento, segundo a demanda e dotación de profesorado co perfíl profesional que as diferentes ensinanzas poidan esixir. Artigo 17. Diplomas acreditativos. Ao remate de cada un dos niveis programados, pola Escola Municipal de Música expediranse os diplomas acreditativos de superación das correspondentes probas, así como a superación dos niveis. Os devanditos diplomas unicamente terán valor no ámbito interno da Escola e o que outras administracións ou particulares libremente lle outorguen, sen que teñan validez académica ou profesional. CAPÍTULO IV. Estrutura organizativa do centro Artigo 18. Calendario escolar. O curso divídese en dous cuadrimestres sendo o período de clases entre outubro e maio. A clases comezarán na primeira quincena de outubro e finalizarán na segunda quincena de maio. Os períodos vacacionais correspondenranse no máximo posible co calendario escolar fixado pola Consellería de Educación, tendo en conta os días festivos declarados polo Concello. Artigo 19. Dirección da Escola Municipal de Música “Ronsel”. A Escola Municipal de Música “Ronsel” estará a cargo dos órganos competentes do Concello e da persoa que designe o mesmo. Artigo 20. Competencias do director.20.1. Representar academicamente á Escola Municipal de Música.20.2. Cumprir e facer cumprir as Leis e demais disposicións vixentes.20.3. Exercer o control do persoal adscrito ao Centro.20.4. Dirixir e coordinar as actividades da Escola.20.5. Xestionar os medios materiais da Escola.20.6. Propoñer gastos de acordo co orzamento da Escola.20.7. Elaborar o proxecto educativo e a programación xeral anual.20.8. Promover e impulsar as relacións da Escola coas institucións do seu entorno.20.9. Elevar ás autoridades competentes a memoria anual sobre actividades.20.10. Sancionar as faltas leves dos usuarios e propoñer no seu caso a iniciación de expedientes por faltas graves ou moi graves. Artigo 21. Do profesorado. O profesorado ten garantida a liberdade de cátedra e o seu exercicio orientarase á realización dos fins educativos propostos na programación do Centro, cooperando coa dirección do centro no cumprimento da normativa vixente en materia de ensinanza. O profesorado deberá estar en posesión do título de grao medio de música na especialiade correspondente. Artigo 22. Deberes do profesorado.22.1. Extremar o cumprimento das normas éticas que esixe a función educativa e proporcinar unha formación de calidade ao alumnado 22.2. Colaborar coa dirección do centro no mantemento da convivencia académica.22.3. Colaborar na realización das actividades extraescolares.22.4. Cumprir o seu horario integramente.22.5. Asegurar de xeito contínuo o seu propio perfeccionamento musical, técnico e pedagóxico.22.6. Serán responsables do alumnado ao seu cargo durante todo o horario escolar.22.7. Coidar de manter en perfecto estado o material e instrumentos ao seu cargo. CAPÍTULO V Artigo 23. Dereitos e deberes dos usuarios. a) Dereitos.1. Acceder ao centro e recibir unha formación musical de calidade sen discriminación por razón de nacionalidade, sexo, raza, relixión, ideoloxía ou outra condición ou circunstancia persoal, sexan nenos/as ou adultos.2. O respecto á dignidade e integridade persoal.3. Sixilo profesional acerca dos seus datos persoais.4. Que os nenos realicen as saídas velando pola súa seguridade coa autorización escrita por parte dos pais, nais ou titores legais.5. A asociárense co obxecto de favorecer a súa participación na programación e no desenvolvemento de actividades no centro 6. A seren informados de xeito comprensible das medidas adoptadas respecto deles e a pediren explicación de todo canto afecte á súa propia educación. Artigo 24. b) Deberes 1. Esforzarse no traballo, participar nas actividades e contribuír a que a aula sexa un lugar de traballo e de convivencia.2. Manter unha actitude de respecto e consideración con todo o persoal que traballa no centro e cos demais usuarios.3. Aboar os prezos e taxas polos servizos prestados nos prazos e forma establecidos nas ordenanzas municipais.4. Asistir á clase con puntualidade. No caso dos alumnos menores, os pais deberán traer e recoller aos seus fillos coa maior puntualidade. A Escola non se fai responsable dos alumnos fóra do horario escolar.5. Proverse do material didáctico pola súa conta, especialmente os instrumentos musicais para sacar proveito das clases.6. Cumprir e respectar os horarios aprobados das actividades da Escola.7. Seguir as orientacións do profesorado respecto da súa aprendizaxe e mostrarlle o debido respecto e consideración.8. Coidar o material e o espazo da Escola.9. Participar nas actividades programadas pola Escola cando así o requira a dirección. A asistencia aos concertos e audicións organizados pola Escola é obrigatoria.10. Indemnizar calquera clase de danos causados á Escola, aos demais usuarios ou ao persoal da mesma. Artigo 25. Excepcións do deber de asistencia ao centro.1. Formalización de baixa voluntaria feita por escrito no modelo aprobado.2. Declaración de baixa por parte do Concello por algunha das causas especificadas no artigo 15 deste regulamento.3. Peche do centro por causas sobrevidas.4. Suspensión temporal de asistencia ao Centro. Esta suspensión poderá ser solicitada polos usuarios e só será concedida por causas excepcionais, familiares ou laborais, que impidan de xeito continuado a asistencia. A duración máxima concedida será de dous meses, improrrogables. A concesión correspóndelle á dirección da Escola. Artigo 26. Libro de reclamacións. A Escola Municipal de Música “Ronsel” terá un libro de reclamacións a disposición dos usuarios. A dirección do centro poñerá en coñecemento do Concello o contido das reclamacións que se poidan presentar coa máxima dilixencia e prontitude. CAPÍTULO VIII. Réxime sancionador Artigo 27. Prescricións xerais. O incumprimprento das regras establecidas no presente regulamento por parte dos usuarios da Escola que estea comprendido nas condutas tipificadas como faltas, será castigado coas sancións previstas no mesmo, así como indemnizar á Escola polos danos e prexuízos causados. Artigo 28. Faltas. As faltas clasifícanse en leves, graves e moi graves. a) Serán faltas leves: 1. Non respectar os horarios establecidos.2. Falta de consideración ao persoal do centro ou aos demais usuarios.3. Non traer aos menores aseados e limpos.4. Calquera outra non tipificada como grave ou moi grave. b) Serán faltas graves: 1. Grave falta de consideración ao persoal e aos usuarios.2. Incumprimento das sancións impostas.3. A comisión da terceira falta leve durante o curso.4. Non informar das enfermidades susceptibles de contaxio que padeza o neno. c) Serán faltas moi graves: 1. Exercer violencia física ou formular coaccións ou ameazar a calquera persoa do Centro ou aos demais usuarios.2. Falsear ou ocultar datos en relación co goce de calquera prestación ou servizo a fin de traer vantaxe respecto dos outros usuarios.3. A substración de bens ou calquera obxecto do Centro, do persoal ou dos outros usuarios.4. O uso ou a incitación ao mesmo ou a introdución no centro de obxectos ou substancias perxudiciais para a saúde ou perigosas para a integridade do persoal e demais membros da comunidade educativa.5. A comisión dolosa de danos nas instalacións.6. A comisión da segunda falta grave no curso escolar. d) Prescrición das faltas. Infraccións leves: 1 mes Infraccións graves: 4 meses Infraccións moi graves: 8 meses. Artigo 29. Sancións.1. Sancións por falta leve. Amonestación por escrito, expulsiòn da clase ou realización de tarefas dentro ou fóra do horario lectivo.2. Sancións por falta grave. Suspensión do dereito de asistencia ao centro dunha semana a tres meses de duración.3. Sancións por falta moi grave. Suspensión dos dereitos de asistencia ao centro de tres meses a oito meses de duración. En caso de condutas especialmente graves ou danosas, expulsión da Escola Municipal de Música pola duración mínima dun ano e máxima de tres anos. Artigo 30. Procedemento sancionador.1. As faltas leves poderanse sancionar sen necesidade de ningún procedemento, procurando sempre que as circunstancias o permitan, escoitar ao infractor.2. A imposición de sancións por faltas graves ou moi graves requirirá a tramitación do correspondente expediente, que se tramitará de acordo co seguinte procedemento: – No prazo de dez días a partir da comunicación e notificación, o órgano instrutor e os interesados efectuarán respectivamente, as actuacións preliminares, a aportación de cantas alegacións, documentos e informacións estimen convenientes, no seu caso, a proposición e práctica da proba. – Transcorrido o devandito prazo, o órgano competente para a instrucción formulará a proposta de resolución notificándolle aos interesados para que, no prazo de cinco días, fagan as alegacións que consideren pertinentes. – O procedemento remitirase ao órgano competente para resolver e no prazo de tres días ditará resolución, poñendo fin á vía administrativa. O procedemento deberase resolver no prazo máximo dun mes dende a súa iniciación.3. O órgano competente para a iniciación do procedemento e a imposición de sancións será: a) Por faltas leves, o profesorado encargado da clase ou a dirección do centro. b) Para a imposición de faltas graves ou moi graves da Concellería delegada responsable ou a Alcaldía.4. Para os efectos da gradación da imposición de sancións o órgano competente resolverá atendendo ás seguintes circunstancias: – Intencionalidade. – A perturbación producida no funcionamento normal da administración e o servizo. – Os danos e prexuízos causados aos cidadáns e usuarios do servizo. – Reincidencia na comisión de faltas.5. No caso de que os feitos imputados fosen constitutivos de faltas graves ou moi graves, o/a Concelleiro/a delegado/a, a proposta do instrutor, poderá adoptar como medida cautelar a suspensión de asistencia ao Centro mentres se tramita o correspondente expediente por un prazo máximo de seis meses, atendendo ás gravidades das condutas presuntamente cometidas e a súa repercusión no bo funcionamento da Escola e aos dereitos dos demais usuarios.6. As sancións impostas incluiranse no expediente do alumnado. Artigo 31. Indemnizacións por danos e perdas.1. O procedemento especificado no parágrafo 2 do artigo 30 utilizarase igualmente para a taxación e esixencia de reparación de danos e perdas ocasionados á Escola de Música.2. A resolución do procedemento poderá declarar: a) A esixencia ao infractor da reposición ao seu estado orixinario da situación alterada pola infracción. b) A indemnización polos danos e perdas causados, cando a contía quedara determinada durante o procedemento. DISPOSICIÓNS ADICIONAIS Primeira. Réxime xurídico. Ademais do previsto neste Regulamento, á Escola de Música seralle de aplicación a Orde do 11 de marzo de 1993 da Xunta de Galica pola que se regulan os requisitos específicos que deben reunir as Escolas de Música, a lexislación de réxime local e a normativa de desenvolvemento. Segunda. Forma de prestación do servizo. O servizo regulado no presente Regulamento poderá ser prestado por calquera dos modos permitidos pola lexislación local para a xestión de servizos públicos. Terceira. Aprobación de modelos. Facúltase ao/á alcalde/sa da corporación para aprobar mediante decreto os modelos de documentos a utilizar para as diversas xestións enunciadas neste regulamento. Cuarta. Ficheiro de datos persoais. Facúltase ao/á alcalde/sa do Concello para crear por medio de decreto o ficheiro ou ficheiros de datos de carácter persoal que se deriven das aplicacións deste regulamento, de acordo co que dispón o artigo 20 da Lei orgánica 15/1999, do 13 de decembro, de tratamento de datos de carácter persoal, crear o ficheiro de datos persoais, así como a modificalos ou suprimilos cando concorran os requisitos establecidos na normativa citada. Quinta. Desenvolvemento do regulamento. Facúltase ao/á alcalde/sa do Concello de Cariño a ditar cantos actos sexan necesarios para o desenvolvemento e interpretación do presente regulamento. Sexta. Ampliación das prestacións do servizo da Escola Municipal de Música. As prestacións que inclúe este servizo recollidas neste regulamento poderán ser obxecto de ampliación por resolución da Alcaldía se a modalidade de xestión da Escola Municipal de Música é directa. Disposición transitoria única. O establecido na disposición final única estará supeditado á municipalización do servizo da Escola de música do Concello. Disposición final única. O presente regulamento aprobado definitivamente polo Pleno entrará en vigor unha vez publicado e seu texto íntegro no Boletín Oficial da Provincia e transcorrido o prazo previsto polo artigo 65.2 da Lei 7/85, permanecendo en vigor ata que o Pleno da Corporación acorde a súa modificación ou derogación.